## La secretària autonòmica d’Igualtat i Diversitat denuncia la falta de “rigor jurídic” del decret del Ministeri d’ajudes a víctimes de violència sexual

*** Asunción Quinzá ha assistit a la Conferència Sectorial d’Igualtat convocada pel Ministeri d’Igualtat
* S’ha aconseguit no incloure en l’ordre del dia el debat del projecte d’ajudes a víctimes de violència sexual, gràcies al vot de la Comunitat Valenciana i als de Madrid, Galícia, Cantàbria, La Rioja, Castella i Lleó, Extremadura, Aragó, Balears, Andalusia i Múrcia**

La secretària autonòmica d’Igualtat i Diversitat, Asunción Quinzá, ha denunciat la falta de “rigor jurídic, llacunes i contradiccions” del projecte del reial decret del Ministeri d’Igualtat pel qual es regulen les ajudes econòmiques a víctimes de violència sexual establides en la Llei del ‘solo sí es sí’.

Asunción Quinzá ha participat en la Conferència Sectorial d’Igualtat convocada pel Ministeri, on el vot de la Comunitat Valenciana i el de Madrid, Galícia, Cantàbria, La Rioja, Castella i Lleó, Extremadura, Aragó, Balears, Andalusia i Múrcia ha estat decisiu per a evitar incloure en l’ordre del dia el debat sobre el projecte del Reial decret d’ajudes a les víctimes de violència sexual, per tractar-se d’un altre “nyap jurídic”.

La secretària autonòmica ha explicat que el Ministeri d’Igualtat ha “incomplit” el reglament de la Conferència en enviar “tard a les CA el text de la norma per a estudiar-lo”.

Entre altres qüestions, la secretària autonòmica ha assenyalat que este reial decret situa en “desigualtat” de drets les dones que han patit violència sexual i les de violència en la parella o exparella, de manera que es “creen víctimes de primera i de segona”.

A més, la norma pretén fer passar les dones que patixen violència per un procés “excessivament complex a l’hora de sol·licitar les ajudes, la qual cosa donarà lloc a la seua revictimització”.

En definitiva, ha assenyalat Quinzá, la Llei del ‘solo sí es sí’ és una “aberració jurídica” del Govern de Sánchez. Tots els dies “coneixem notícies d’agressors sexuals de dones que s’han beneficiat, doblement, per la llei més indigna de la democràcia”.

Fecha: 05/10/2023